דרור (יישוב)

דרור הוא יישוב בהקמה, על אחת משלוחות הר חירן בחבל יתיר בדרום הרי יהודה. כיום (2019) יש במקום גרעין התיישבות.

עד ליוני 2022 נקרא היישוב בשם הזמני "חירן" על שם ההר עליו הוא מוקם.

היסטוריה
תכנון
ממוזער|מחנה יתיר, יישובו הזמני של גרעין ההתיישבות
החלטת הממשלה על הקמת היישוב התקבלה בשנת 1999, ומיד אחר כך החלו מינהל מקרקעי ישראל ומשרד הבינוי והשיכון בתכנונו. בדצמבר 2001, המועצה הארצית לתכנון ולבנייה, באמצעות ועדת המשנה לנושאים תכנוניים עקרוניים (ולנת"ע), אישרה את הקמתו של יישוב פרוורי במקום ובו 2,000 יחידות דיור. באפריל 2003, החליטה המועצה הארצית להקפיא את התוכנית לבניית הישוב, לטובת הקמת יישוב גדול יותר בסמוך בשם "יתיר", על ידי חברת דנקנר השקעות שזכתה במכרז להקמתו. המשרד להגנת הסביבה החל במאבק נגד הקמת היישוב, בטענה שהיישוב יקום על חשבון שטחי יער יתיר ושטחים המיועדים לשמורת טבע. ושהוא יחסום מסדרון אקולוגי המחבר את אזור המדבר עם שפלת יהודה. ביולי 2004, לאחר הליך שנמשך מספר שנים, החליטה הוועדה המחוזית לתכנון ובנייה דרום להמליץ בפני שר הפנים, אברהם פורז, על ביצוע שינויים במרחבי התכנון באזור, כך ששטחי היישובים המתוכננים "חירן" (כיום "דרור") ו"יתיר" ו"כרמית" יספחו ליישוב מיתר. צירוף שלושת היישובים החדשים למיתר נועד ליצור יישוב פרברי גדול, בו למעלה מ-10,000 יחידות דיור. ההחלטה על הקמת היישוב "יתיר" של קבוצת דנקנר לבסוף בוטלה, ותכנונה של חירן וכרמית נמשך.

בשטח בו תוכנן היישוב היה כפר בדואי לא מוכר – אום אל-חיראן, שאותו ביקשה המדינה לפנות לטובת הקמת חירן. בין שנת 2004 ל-2025 ניהלו תושבי הכפר הבלתי־חוקי מאבק משפטי כנגד ההחלטה להקמת דרור, כשהם טוענים כי המדינה היא זו שקבעה את ישיבתם במקום בשנות ה-50. לאחר שמספר בתי משפט בישראל פסקו נגדם, ולאחר ערעורים רבים לערכאות השונות, בשנת 2015 נדחה ערעורם האחרון בבית המשפט העליון על ידי השופט אליקים רובינשטיין, שפסק שאין להם זכויות במקום, ולכן פעולות הממשלה להקמת יישוב בו לא הפרו את זכויותיהם.

לצורך הקמת היישוב נוסד ב-2008 גרעין התיישבות על ידי משפחות מבית המדרש לבוגרי צבא בעלי ומישיבות גבוהות נוספות, בעידודה וליוויה של תנועת אור. ב-2010 עלה הגרעין למחנה יתיר, כמחנה התאקלמות זמני, על מנת להתקרב ליעד יישוב הקבע. במרכז היישוב והכניסה המזרחית מתוכנן מתחם תיירות, נופש ופנאי ויכיל מלון וקאנטרי קלאב, מגרשי ספורט. ב-2012 המליצה המועצה הארצית לתכנון ולבנייה להקים במקום יישוב המיועד לציבור הדתי לאומי אך היבט זה לא קיבל ביטוי רשמי בהחלטות הממשלה שעניינן הקמת וקידום היישוב, בתב"ע או באופן שיווק היישוב על ידי מינהל מקרקעי ישראל. בתקנון האגודה השיתופית של היישוב נכתב שהקרקעות במקום ישווקו רק ל"שומר תורה ומצוות לפי ערכי היהדות האורתודוקסית".
הקמה
בינואר 2019, חתם שר הפנים אריה דרעי על צו המספח את היישוב למועצה אזורית תמר, על אף התנגדות המועצה (בין היתר מכיוון שהיישוב מתוכנן לאוכלוסייה גדולה לעומת שאר ישובי המועצה שהיקף אוכלוסייתם קטן). עד אז נמצא היישוב בתחום השיפוט של המועצה המקומית מיתר.

בנובמבר 2022 החלה בניית תשתיות היישוב.

בינואר 2025 נסגרו שני מכרזי קרקע לרכישת מגרשים ביישוב. במכרז הראשון, לבנייה רוויה של 613 יחידות דיור, זכו כמה יזמים במחיר המשקף עלות של כ–240 אלף שקל לקרקע לדירה. המכרז להקמת 36 בתים צמודי קרקע למגרש. בנוסף נערכו שתי הגרלות של רשות מקרקעי ישראל, ללא מכרז, לרכישת מגרשים לבנייה עצמית עבור אנשי מכינת עלי, שהקימו גרעין התיישבות ומתגוררים במחנה יתיר, יישוב זמני הנמצא בסמוך.

ב10/12/2025 פרסמה רמ"י מכרז קרקעות במסגרת מכרז "הגרלה" ל-327 מגרשים המכרז- שמיועד בעיקרו לאנשי מילואים, עם גודלי מגרשים בין 350-900 מ"ר, בעלות קרקע (כולל פיתוח) של כ-400-700 אש"ח (לערך) למגרש. וזאת ללא שמירה על אופי היישוב כפי שרצו בגרעין התושבים הראשון 

חינוך וקהילה
במתחם הגרעין המייסד מעל ל־100 ילדים בגילי 0–17, ובמקום פועלים מעון ושני גנים. תלמידי בית הספר נוסעים לבית הספר ובתלמוד תורה בסוסיא. כמו כן ילדי היישוב נהנים מפעילויות חינוך בלתי פורמלי אחר הצהריים במהלך ימות השבוע ובשבתות, תלמוד תורה ומפעילויות פנאי בחופשות. פעילות התרבות ביישוב כוללת חוגים, ערבי נשים וערבי גברים, שיחות והרצאות, ארוחות משותפות וטיולי גרעין. בנוסף לפעילות התרבות ביישוב עצמו, נהנים חברי היישוב גם מאירועי התרבות המתקיימים במועצה האזורית הר חברון ובסביבה. באוגוסט 2023 נפתחה במקום שלוחה של מוסדות בני דוד עם כמה עשרות תלמידים.

 ראו גם 
 הר חירן
 מחנה יתיר

קישורים חיצוניים
 עמוד היישוב באתר "אור" (התנועה המיישבת)
 בית המשפט העליון אישר: אין מניעה להקמת חירן (כתבה באתר תנועת רגבים)

הערות שוליים

קטגוריה:יישובי תנועת אור
קטגוריה:ישראל: יישובים עתידיים
קטגוריה:יישובים דתיים בישראל
קטגוריה:הנגב: יישובים